Școala Gimnazială "Învăţător Vasile Hlihor" din Baia a primit interdicția de a organiza examenul de evaluare națională din această vară, după ce elevi ai unității au avut de rezolvat subiecte greșite la simularea de la începutul lunii februarie, relatează Monitorul de Suceava.
Potrivit sursei citate, cei șase elevi de clasa a VIII-a au avut de rezolvat cerințe diferite față de colegii lor, ei primind variante de subiecte din anii trecuți.
Inspectorul Cezar Anuței, purtător de cuvânt al Inspectoratului Școlar Județean, a explicat că această confuzie s-a produs de către profesori din comisia de examen, din cadrul unității, care au descărcat subiecte din alți ani, și nu cele aferente lui 2024.
Elevii au dus la capăt proba, însă lucrările nu au putut fi încărcate în platforma digitală pentru a fi corectate și centralizate. Lucrările au fost corectate ulterior potrivit baremului aferent lor, a mai spus reprezentantul ISJ.
Cei șase elevi se aflau în aceeași sală de examen. Drept urmare, a fost decisă suspendarea examenlor naționale la școala din Baia, timp de un an de zile.